ለምስራቅ አፍሪካ ሀገራት የ8 ቢሊዮን ዶላር ድጋፍ ሊደረግ ነው
 በመንግስታቱ ድርጅትና በአለም ባንክ የሚመሩ አለማቀፍ ድርጅቶች ለምስራቅ አፍሪካ ሰላምና መረጋጋት የሚውል 8 ቢሊዮን ዶላር ድጋፍ እንደሚሰጥ አለም ባንክ አስታወቀ፡፡በተመድ ዋና ፀሀፊ ባንኪሙን እና አለም ባንኩ ፕሬዝዳንት ጂም ዮንግ ኪም የሚመራው ቡድን በአፍሪካ ቀንድ የሚያደርጉትን ጉብኝትን ሰኞ ጥቅምት 17 ቀን 2007 ዓ.ም በአዲስ አበባ መጀመራቸውን ተከትሎ ነው ልገሳው ይፋ የተደረገው፡፡የአለም አቀፍ ድርጅቶቹን በማስተባበር የሚመሩት የተባበሩት መንግስታት ድርጅት ዋና ፀሀፊ ባን ኪ ሙን የአፍሪካ ቀንድ ሀገራት ከፍተኛ የኢኮኖሚ እድገትና የፖለቲካ መረጋጋት እያስመዘገቡ መሆናቸውን ገልፀዋል፡፡“በምስራቅ አፍሪካ ያለውን ጥረት መደገፊያ ጊዜው አሁን ነው” ያሉት ባን ኪ ሙን ፣የእርስ በርስ ግጭቶችንና ረሀብን ለማጥፋት እንዲሁም  በቀጠናው እየታተየ ያለውን ልማት ለማገዝ የተባበሩት መንግስታት ድርጅት አለማቀፍና አካባቢያዊ ድርጅቶች መሪዎችን በማስተባበር ይሰራል ብለዋል፡፡የተባበሩት መንግስታት ድርጅት ዋና ፀሀፊ ባን ኪ ሙን እና የአለም ባንክ ፕሬዝዳንት ጂም ዮንግ ኪምን ጨምሮ የእስላማዊ ልማት ባንክ፣ የአፍሪካ ህብረት፣ የአውሮፓ ህብረት፣ የአፍሪካ ልማት ባንክና የምስራቅ አፍሪካ በይነ መንግስታት ተወካዮች በጋራ በመሆን ነው ለቀጠናው ሰላምና መረጋጋት አዲስ አበባን ማዕከል አድረገው ድጋፉን እንደሚያደርጉ በአለም ባንክ በኩል ያስታወቁት፡፡የገንዘብ እርዳታው የቀጠናው ሀገራትን ከፍተኛ ተጠቃሚ እንደሚያደርግ የጠቆሙት የአለም ባንኩ ፕሬዝዳንት ጂም ያንግ ኪም በበኩላቸው፣ እርዳታው ለንፁህ የመጠጥ ውሀ አቅርቦት፣ ለጤና አገልግሎት፣ ለትምህርትና የስራ እድል ፈጠራ የሚውል ነው ብለዋል፡፡በድጋፉ ኢትዮጵያን ጨምሮ 8 የምስራቅ አፍሪካ ሀገራትን ተጠቃሚ የሚያደርግ መሆኑን የኢብኮ ዘግቧል፡፡